KULTURBYEN LEIPZIG

KORT HISTORIKK

"Mein Leipzig lob ich mir! Es ist klein Paris und bildet seine Leute." Med disse ordene satte Goethe byen, Leipzig inn sitt mest kjente dikterverk "Faust". Goethe er bare en av de mange personlighetene som har avlagt sitt studium i denne kulturbyen i bundeslandet Sachsen. 

Thomaskirche, som ligger i sentrum av byen, knytter to berømte personligheter tett sammen, nemlig Johan Sebastian Bach og Martin Luther. Bach, som er oppvokst i denne byen, var i 27 år leder for det berømte "Thomanerkoret", et guttekor som fremdeles eksisterer. Luther holdt prekener her, og disse var noe av grunnlaget for reformasjonen i året 1539. Dette gir vel en naturlig forklaring på at det evangeliske/protestantiske kirkesamfunn har en sterk posisjon i Sachsen.

Vår egen Edvard Grieg har også studert og arbeidet i kulturbyen Leipzig.

Mange forbinder også byen med slaget mot Napoleons tropper i oktober 1813. Av denne grunn er det satt opp et minnesmonument av granitt på 91 meter, det såkalte „Völkerschlachtdenkmal“.
Universitetet i Leipzig er det nest eldste universitet i Tyskland, bare „slått“ av Heidelberg. Det ble grunnlagt i 1409 og det er vel derfor ikke tvil om at det hersker lange tradisjoner her. Et historisk høydepunkt var at den empiriske psykologien ble grunnlagt her på 1800-tallet. Personligheter som Pavlow (psykologi) og Carl Ludwig (fysiologi) har forsket her. I 1953 ble universitetet omdøpt til „Karl-Marx-Universität“, men i 1991 fikk det tilbake sitt opprinnelige navn igjen. Universitetet består fer i dag av 14 fakulteter og mer enn 100 institutter. Hoveduniversitetet ligger ved Augustusplatz midt i byen, mens flere fakulteter ligger litt spredt rundt.

DDR-funksjonalismen har selvfølgelig også satt sitt preg på omgivelsene her, og flere gamle, serverdige bygninger ble revet i løpet av denne 40-årsperioden og erstattet med „stygge“, firkantede klosser. Restaureringsarbeid var ikke særlig høyt prioritert under kommunismen, og da gjenforeninga kom, var de fleste eldre bygningene i dårlig forfatning. Siden 1990 har det imidlertid pågått et imponerende restaureringsarbeid, noe som har ført til at Leipzig har utviklet seg til en topp moderne by.

I løpet av 1989 viste flere og flere av innbyggerne i Leipzig sin misnøye med det kommunistiske systemet ved å delta på de såkalte „mandagsdemonstrasjonene“. Opphavet til disse demonstrasjonene var fredsgudstjenester i Nickolaikirche, hvor en av prestene oppfordret folket til å protestere. Opprøret i DDR startet altså i Leipzig, selv om Berlin har fått det meste av oppmerksomhet og ære i den forbindelse.

Vil du vite mer om selve byen har turistinformasjonen fine sider med mange bilder på internett (se Linker)

LEIPZIG I DAG
Leipzig ligger i det tidligere Øst-Tyskland, omtrent 150 km sør-vest for Berlin og er en middels stor by etter tysk målestokk med ca 500 000 innbyggere. Byen ble offisielt grunnlagt i 1165, og fikk tidlig status som et av Europas viktigste handelssentra, hvor kjøpmenn fra hele verden samlet seg. Etter hvert utviklet byen seg til å bli en populær messeby, og det er derfor naturlig at Leipzig i dag, sammen med Frankfurt am Main, er en av de to største messebyene i Tyskland. At Leipzig har vært en stor og mektig by får man også inntrykk av når man ankommer "leipziger Hauptbahnhof", som er et imponerende byggverk med status som den nest største overbygde jernbanestasjonen i verden. Hauptbahnhof var ferdig restaurert i 1997, og er blitt et av de største kjøpesentrene i „Innenstadt“.

Selve bykjernen er forholdsvis liten, og gir et litt „småby-aktig“ inntrykk. (De aller fleste severdighetene ligger i gangavstand). Hoveduniversitetet ligger også i dette området, like ved Augustusplatz. Leipzig har forresten veldig mange fine, gamle bygninger, og etter hvert er de fleste blitt pusset opp.

Det man kanskje blir overrasket over når man kommer til Leipzig er at det er en veldig „grønn“ by (på sommerstid, i alle fall...), med mange parker, trær og grøntarealer hvor det er fint å gå på søndagstur.

Studentby:
Leipzig er en typisk studentby, og en følge av dette er et veldig godt uteliv. Det bor nemlig ca 25.000 Studenter her, og av disse kommer ca 80% fra tidligere Øst-Tyskland. På de medisinske fagene er det omvendt, her kommer ca 75% fra vest. Ca. 1600 av studentene er utlendinger fra tilsammen mer enn 120 land.

For tiden (dvs sommersemester 99) er vi mer enn 50 nordmenn som studerer her nede. De fleste studerer medisin og veterinærmedisin, men på studieretninger som germanistikk, kunst, statsvitenskap/politikk, psykologi, odontologi og medievitenskap finner man også nordmenn.

Gjennom universitetet får man tilbud om å være med på forskjellige sportsaktiviteter - alt fra meditasjon, dans og kampsport til ballspill, fjellklatring og langrenn (Selv om det sjelden er snø her!!!).For de fleste aktivitetene må man skrive seg inn på lister ved semesterstart for å få delta, men det finnes også aktiviteter hvor man bare kan møte opp. Ellers pleier en del av nordmennene å spille fotball sammen med tyske venner i parken hver søndag i sommerhalvåret.

Uteliv:

Vi norske studentene her nede samles regelmessig til "Stammtisch" (ca hver tredje uke, og da praktiseres norsk festkultur i beste ånd og tradisjon. I denne sammenheng bør det nevnes at byen har et rikt kulturliv med konserthus, opera, teater, flere varieté’er og hundrevis av kneiper, kafeer og restauranter. I tillegg arrangeres „Honky Tonk“ to ganger i året (en enkelt kveld), en enorm kneipefestival hvor lokalbefolkningen og folk utenfra går mann av huse for å høre mye bra musikk og drikke mye godt øl.

Moritz Bastei er studentenes eget kultursentrum, og ligger midt i byen. Lokalet var opprinnelig katakomber og ble bokstavelig talt „gravd frem“ av studentene på 1970-tallet, etter å ha blitt bombet i -45. Nå er det café, discotek og konsertlokale, og kan, til en viss grad, sammenliknes med Studentersamfunnet i Trondheim

Etterhvert er også ANSA-Leipzig godt i gang, og „vi“ holder flere arrangementer i året, for eksempel juleball og 17. mai-feiring. Da er det selvfølgelig en fordel å være ANSA-medlem, og enklest er det å melde seg inn før man reiser til Tyskland. Tar man et medlemsskap over flere år er det også penger å spare.

BOMULIGHETER:

Når man har kommet så langt at man skal finne seg et sted å bo er det viktig å få seg et sted i nærheten av ”skolen” sin, og heller ikke alt for langt fra sentrum. Dette er oftest ikke noe problem å kombinere siden de fleste studiestedene ligger temmelig sentralt. Erfaringen viser at ALLE som skaffer seg sted å bo et stykke utenom sentrum flytter i løpet av det første året.

Når det gjelder bomuligheter kan det sies at leilighetsmarkedet er meget gunstig om dagen, da tusenvis av leiligheter er blitt restaurert etter gjenforeninga. For øyeblikket er tilbudet større enn

etterspørselen, og dette fører natulig nok til at prisene synker. For en restaurert leilighet med ”normal” standard må man regne med å betale mellom 350 og 550 DM pr. måned, avhengig av størrelse, hvor mange som bor sammen, beliggenhet, osv. Mer enn 10 til 11 DM bør man ikke betale pr. m2 i kaldleie, dvs. leie uten vann, strøm, oppvarming, søppeltømming, etc. Enkelte leiligheter er med kjøkkeninnredning, men de bør likevel ikke være veldig mye dyrere. Strøm må man for øvrig oftest ”bestille” fra ”Stadtwerk Leipzig” selv. Er man på utkikk etter en leilighet er det lurt å skaffe seg onsdags- eller lørdagsutgaven av avisa i byen; ”Leipziger Volkszeitung”, for da har den ekstra leilighetsbilag. Enkelte leilighetsmeglere forlanger provisjon (såkalt Kommition) på mange hundre DM, men slik situasjonen på boligmarkedet er nå, er ikke dette noe man er nødt til å godta. Prøv heller hos neste megler, de fleste har nemlig skjønt at ”ingen” er villige til å betale provisjon lenger. Depositum kommer man ikke utenom, men de har ikke anledning til å forlange mer enn to månedsleier kaldleie.

Synes man dette blir for dyrt kan man søke om å få plass i ”Wohnheim” (internat, studentleiligheter), hvor man kan få rom man må dele med andre, eller man deler bare bad og kjøkken, eller man har alt for seg selv. Disse kan man også få møblerte. Man kan søke om „Wohnheimplatz“ fra april det året man vil starte på studiet, og søknadsskjema kan man få fra Studentenwerk Leipzig, Abteilung Studentisches Wohnwn, Goethestr. 6, 04109 Leipzig (tel. 00 49 341 9659810).

Hvis dette også blir for dyrt, noe jeg tviler på vil skje for nordmenn, kan man selvfølgelig også prøve å få tak i urenoverte leiligheter. Standarden på disse er heller tvilsom, og vi vil fraråde dere å velge dette alternativet.

Når man studerer i Tyskland må man skaffe seg studentvisum. Dette får man ved „Ausländerbehörde“ i Leipzig etter man har kommet dit.

Semesteravgfita ligger for tida på ca 90 DM, og da er en „Semesterticket“ inkludert. Med denne semesterticket’en kjører man gratis med buss- og staßenbahnlinjer mellom klokka 19.00 og 04.00 hver dag, og hele dagen på helge- og helligdager. Vil man „oppgradere“ semesterticket’en til å gjelde hele tida (også på dagtid på ukedager) koster dette ca 80 DM pr. semester.

Kollektivtraffikk:

Kollektivtrafikken er veldig bra utbygd i Leipzig, og det man oftest får bruk for er buss og „Straßenbahn“ (trikk). Billetter, som gjelder både for buss og Sraßenbahn, kan man kjøpe på de større holdeplassene eller hos sjåføren (men da er de dyrere), og de må stemples inne i kjøretøyet. Som student kjører man som sagt gratis med disse to mellom 19.00 og 04.00, samt i helgene og på helligdager. Ellers finnes det også en S-Bahn, som er et slags lokaltog som går fra Hauptbahnhof til utkantene av byen. Velger man å kjøre uten billett skal man vite at kontroller forekommer, og blir man tatt er boten 60 DM. (Skulle derimot uhellet være ute kan det være lurt å snakke engelsk og vise norsk legitimasjon (gjem for all del studiebeviset!))

Når man skal være lenger i byen lønner det seg uten tvil å ha sykkel, for avstandene er ikke avskrekkende store, og byen er så å si helt flat. MEN, sykkeltyvene herjer vilt, så man bør ha gode låser og en bra forsikring, eller en dårlig sykkel.

PENGER:

Før man får lån og stipend må lånekassen (Lånekassen har forresten mange gode tips på sin hjemmeside, se Linker) ha bekreftelse på at du har fått tildelt studieplass. På grunn av lang behandlingstid kan det være lurt å ha med seg litt litt penger å „tære på“ de første par månedene. Auslandsamt vet universitetet anslår at man bør regne med et pengeforbruk på ha minst 800-900 DM i måneden. Når man endelig får penger, viser det seg at man klarer seg bra med det tildelte beløpet, i alle fall hvis man sammenligner med studenter i Norge. De fleste kjøper seg møbler til leiligheten i løpet av første semester, så dette er en utgift man bør ha i bakhodet (Leipzig har forresten IKEA) - man trenger oftest seng o.l. før man får pengene fra staten.

Når det gjelder overføring av penger fra Norge til Tyskland finnes det flere brukbare metoder, og man kan kontakte forskjellige banker i Norge for å få informasjon om mulige løsninger. Man kan f.eks. bruke Swift-overføring hvis man allerede har opprettet konto i tysk bank, og DnB har noe som heter valutasjekk. En anen mulighet er å få opphevet uttaksbegrensningen på et kredittkort for et par dager, for så å ta ut hele studielånet i en smekk over skranken. (Dette lønner seg bare hvis banken i Norge beregner en fast sum pr uttak, hvis man må betale en viss prosentsats av uttaket i tillegg blir det fort veldig dyrt...) For dere som har VISA er, så vidt jeg vet, City Bank den eneste banken i Leipzig som godtar pengeuttak med VISA over disk, men i minibankene er det selvfölgelig ikke noe problem. Ellers kan det sies at veldig få butikker godtar VISA som betalingsmiddel, mens Master Card er mye bedre utbygd.

Det er forholdsvis billig å leve i Leipzig, matvarene er billigere enn i Norge, og som de fleste sikkert er klar over, er alkoholpolitikken en helt annen en i Norge, så disse prisene er veldig lave etter norsk målestokk. Siden studenter har for vane å bruke penger på bare husleie, mat og alkohol (og kanskje en bok i ny og ne), sier det seg selv at man kan leve godt i Leipzig (Hvis man da ikke utjevner dette med hyppigere kneipebesøk og høyere alkoholkonsum... De har forresten veldig godt øl her nede!)

Reisemåter:

Billetten til og fra Norge er vel den enkeltposten som suger mest penger fra kassa (bortsett fra husleia), men i og med at vi får „utenlandstillegg“ fra Lånekassen er også dette til å leve med. Leipzig har egen flyplass ikke så langt fra byen (Ca. 30 min. kjøring, flybuss (10 DM) går til Haupbahnhof med 30 min. mellomrom), men billettene dit har vært ganske dyre, noe som har gjort at mange norske har tatt fly til Berlin og tatt toget derifra til Leipzig. Bahnhof Zoo er den jernbanestasjonen i Berlin som har de beste forbindelsene til Leipzig, og det er penger å spare på å ta buss, S- eller U-Bahn fra flyplassen til jernbanestasjonen. Togturen til Leipzig tar fra to til tre timer, avhengig av hvilken forbindelse man får.

I det siste har KLM hatt veldig gunstige priser på flybilletter til Leipzig (mellomlanding i Amsterdam), og de fleste benytter seg av dette tilbudet nå.

Hvis man vil spare penger og har god tid, kan man også reise med tog (tog er ikke så billig som man tror, og det tar lang tid, ca et døgn fra Oslo), eller enda billigere ta Kiel-ferja fra Oslo, og videre derifra med tog. Det skal vistnok også finnes bussruter fra Norge til Tyskland, bl.a. mellom Berlin og Sarpsborg, og mellom Hamburg og Stavanger.

Overnattingsmuligheter:

Når man kommer til Leipzig for første gang er det en fordel hvis man har adressen til nordmenn som allerede bor i byen, for det er ikke noe problem å bo hos noen av oss til dere finner et eget sted å bo. Skulle dette mot formodning by på problemer har Leipzig et ungdomsherberge hvor man kan overnatte billig. (Prisen pr. natt er ca 30 DM) Adressen dit er: Jugendherberge Leipzig, Volksgartenstraße 24, 04347 Leipzig. Telefonnummeret er 00 49 341 2457011 hvis man ringer fra Norge, 0341 2457011 fra et annet sted i Tyskland, og bare 2457011 hvis man ringer fra Leipzig. (I Tyskland har de et system med retningsnummer som vi hadde før. Disse begynner med 0, men når man ringer fra utlandet skal man kutte ut denne 0’en) 

Når det gjelder telefon har det forresten vært litt vanskelig å få lagt inn linjer i enkelte bydeler, med ventetid på over ett år, men etter en grundig opprustning av telefonnettet går dette som regel greit nå. Likevel er det lurt å si fra til „deutsche Telecom“ med en gang man vet hvor man skal bo, i tilfelle det er skjær i sjøen.

Språket:

Mange av dere frykter kanskje at det å snakke tysk vil bli et stort problem. Til dere vil jeg bare si; ikke fortvil! Det er slett ikke så ille som dere tror, og man må ikke snakke så grammatisk riktig som tysklærerne hevder... Det er bare å kaste seg uti det, og sier du noe galt er det sannsynligvis bare du som ser det som et problem. Når tyskere hører dere er utlendinger er de aller fleste hjelpsomme, men det finnes også surpomper, akkurat som i Norge. De fleste av den yngre garde behersker også engelsk (De som gikk på skole under DDR-regimet har dessverre ikke hatt engelsk), så hvis dere ikke kommer noen vei med tysk kan dere prøve dere med engelsk. Men ikke bli overraska hvis dama i skranken hos f.eks. Deustsche Bahn (jernbanen) ikke forstår et kvekk engelsk - hun har sannsynligvis aldri lært det. Dette er et fenomen som kanskje kan sjokkere nordmenn, verdensvante som vi er... 

Men fra fleip til alvor, regn med å bruke et semester eller to på å lære deg språket såpass godt at du kan snakke fritt om det meste du vil. (I den forbindelse er det naturligvis ingen ulempe å delta på en del festligheter sammen med tyskere, rett og slett for å snakke med folk og for å få seg nye venner. Etter et par øl blir det forresten mye enklere å snakke tysk...) Det aller beste er selvfølgelig å dele hybel med tyskere, eller enda bedre; få deg tysk kjæreste!

En annen ting man bør merke seg er man sier Du til studenter og andre jevnaldrende.

I Sachsen (Bundeslandet Leipzig ligger i) har de forresten en dialekt som er vanskelig å forstå når man kommer hit for første gang. På universitetene foregår imidlertid det meste på „Hochdeutsch“, og de fleste studentene snakker også hochdeutsch. 

- Ved „Herder-Institut“ tilbys et 4 måneder langt kurs (Ca. 30 timer i uka i grupper på ca 12 elever) for folk med basiskunnskaper i tysk. Kurset avsluttes med Mittelstufenprüfung. Når kursene holdes kan man finne ut på internettsiden: http://www.uni-leipzig.de/interdaf (E-mail: interdaf@rz.zni-leipzig.de), eller pr post til: interDaF e.V. am Herder-Institut der Universität Leipzig, Lumumbastr. 4, D-04105 Leipzig. Ulempen med dette kurset er at det koster 2800 DM.

Universitetet har forresten laget et lite informasjonshefte på engelsk som heter „Study knows no Frontiers“, som det kan vre lurt å prøve å få tak i (Spørre på Auslandsamt). Her står det en del om hvilke forbredelser man bør gjøre i forbindelse med søknadsprosedyre, reisen til Leipzig og hva Leipzig har å by på, men det meste står i denne lærestedsbeskrivelsen.

